РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/150-23

17. јул 2023. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 17. ЈУЛА 2023. ГОДИНЕ

Седница је почела у 11.30 часова.

Седницом је председавао Угљеша Марковић, председник Одбора.

Седници су присуствовали чланови Одбора: Томислав Јанковић, Драган Јовановић, Марија Јовановић, Јасмина Каранац, Драгован Милинковић, Марина Липовац Танасковић, Предраг Марсенић, Ивана Николић, Ивана Србуловић, Никола Нешић, Ђорђе Тодоровић и Бојан Торбица.

Седници Одбора су присуствовали заменици чланова Одбора: Милија Милетић (заменик Мирослава Кондића) и Дејан Игњатовић (заменик Војислава Вујића).

Седници нису присуствовали чланови Одбора: Татјана Пашић и Роберт Козма, нити њихови заменици.

Седници је присуствовала и Радмила Васић, народни посланик која није члан Одбора.

Седници су присуствовали из Министарства грађевинарства, саобраћаја и инфраструктуре: министар Горан Весић, Александра Дамњановић и Владимир Џамић, државни секретари, Ранко Шекуларац, помоћник министра за грађевинске послове, спровођење обједињене процедуре и озакоњење; Ђорђе Милић, помоћник министра за просторно планирање и урбанизам и Даница Ускоковић**,** саветник.

Одбор је, једногласно (14 гласова за), у складу са предлогом председника Одбора усвојио следећи

Д н е в н и р е д :

1. Разматрање Предлога закона о потврђивању Протокола из 1988. на Међународну конвенцију о заштити људског живота на мору, 1974, (број 011-745/23 од 13. априла 2023. године), који је поднела Влада;

2. Разматрање Предлога закона о измени Закона о посебним условима за реализацију пројекта изградње станова за припаднике снага безбедности, (број 011-893/23 од 8. маја 2023. године), који је поднела Влада, у начелу;

3. Разматрање Предлога закона о престанку важења Закона о посебним поступцима ради реализације пројеката изградње и реконструкције линијских инфраструктурних објеката од посебног значаја за Републику Србију, (број 011-895/23 од 8. маја 2023. године), који је поднела Влада, у начелу;

4. Разматрање Предлога закона о потврђивању измена и допуна Споразума о међународном превозу лакокварљивих намирница и специјалним средствима за њихов превоз (АТП), (број 011-1028/23 од 26. маја 2023. године), који је поднела Влада;

5. Разматрање Предлога закона о допунама Закона о озакоњењу објеката, (број 011-1351/23 од 14. јула 2023. године), који је поднела Влада, у начелу;

6. Доношење Одлуке о одржавању јавног слушања.

Пре преласка на рад по утврђеном дневном реду, председник је предложио, а Одбор прихватио, већином гласова (13 за, један против), предлог да се ради ефикаснијег рада Одбора о тачкама 1-5. дневног реда обави заједнички јединствен претрес у складу са чланом 76. Пословника НС, а затим да се о свакој тачки Oдбор изјасни појединачно.

Прва, друга, трећа, четврта и пета тачка дневног реда **– заједнички претрес**

Министар Горан Весић је у кратким цртама образложио наведене предлоге закона. Истакао је да Србија, иако континентална земља, има право да поморци плове под њеном заставом, те је неопходно да се усвоји Протокол из 1988. на Међународну конвенцију о заштити људског живота на мору, 1974. Када је у питању Предлог закона о измени Закона о посебним условима за реализацију пројекта изградње станова за припаднике снага безбедности због измењених услова на тржишту, укида се ограничење цене квадрата од 500 евра, тј. даје се могућност Влади да реагује на измењене тржишне услове.

Укидањем Закона о посебним поступцима ради реализације пројеката изградње и реконструкције линијских инфраструктурних објеката од посебног значаја за Републику Србију, преносе се надлежности на Закон о планирању и изградњи, док се процес набавки регулише Законом о јавним набавкама.

Предлог закона о допунама Закона о озакоњењу објеката омогућиће људима који живе у нелегално изграђеним стамбеним јединицама, да по регуларним ценама добију прикључак на инфраструктуру, јер се право на воду, струју и грејање сматра основним људским правом по свим европским конвенцијама.

У дискусији су учествовали народни посланици: Дејан Игњатовић, Милија Милетић, Никола Нешић, Драгован Милинковић, Предраг Марсенић, Марина Липовац Танасковић, Ивана Николић и Радмила Васић.

Одбор је, у складу са чланом 155. став 2. Пословника Народне скупштине, већином гласова (14 за, један уздржан) одлучио да предложи Народној скупштини да прихвати Предлог закона о потврђивању Протокола из 1988. на међународну конвенцију о заштити људског живота на мору, 1974.

За известиоца Одбора на седници Народне скупштине одређен је Угљеша Марковић, председник Одбора.

Одбор је, у складу са чланом 155. став 2. Пословника Народне скупштине, већином гласова (13 за, два уздржана) одлучио да предложи Народној скупштини да прихвати Предлог закона о изменама и допунама Закона о планирању и изградњи, у начелу.

За известиоца Одбора на седници Народне скупштине одређен је Угљеша Марковић, председник Одбора.

Одбор је, у складу са чланом 155. став 2. Пословника Народне скупштине, већином гласова (13 за, један уздржан, један није гласао) одлучио да предложи Народној скупштини да прихвати Предлог закона о престанку важења Закона о посебним поступцима ради реализације пројеката изградње и реконструкције линијских инфраструктурних објеката од посебног значаја за Републику Србију, у начелу.

За известиоца Одбора на седници Народне скупштине одређен је Угљеша Марковић, председник Одбора.

Одбор је, у складу са чланом 155. став 2. Пословника Народне скупштине, већином гласова (14 за, један није гласао) одлучио да предложи Народној скупштини да прихвати Предлог закона о потврђивању измена и допуна Споразума о међународном превозу лакокварљивих намирница и специјалним средствима за њихов превоз (АТП).

За известиоца Одбора на седници Народне скупштине одређен је Угљеша Марковић, председник Одбора.

Одбор је, у складу са чланом 155. став 2. Пословника Народне скупштине, већином гласова (13 за, два уздржана) одлучио да предложи Народној скупштини да прихвати Предлог закона о допунама Закона о озакоњењу објеката, у начелу.

За известиоца Одбора на седници Народне скупштине одређен је Угљеша Марковић, председник Одбора.

Шеста тачка дневног реда- **Доношење Одлуке о одржавању јавног слушања**

Председник Одбора је обавестио чланове да је добио три предлога за одржавање јавног слушања о Предлогу закона о изменама и допунама Закона о планирању и изградњи и то од: Николе Нешића, члана Одбора, Роберта Козме, члана Одбора и Марине Липовац Танасковић, члана Одбора.

На основу члана 84. Пословника предлажио је да Одбор организује јавно слушање на тему: ,,Представљање Предлога закона о изменама и допунама Закона о планирању и изградњи“, које би се одржало у уторак 18. јула 2023. године, са почетком у 12.00 часова, у Малој сали Дома Народне скупштине.

На основу члана 84. Пословника Народне скупштине, Одбор за просторно планирање, саобраћај, инфраструктуру и телекомуникације на седници одржаној 17. јула 2023. године, једногласно (15 за) донео је следећу

О Д Л У К У

1. Организује се Јавно слушање Одбора за просторно планирање, саобраћај, инфраструктуру и телекомуникације на тему „Представљање Предлога закона о изменама и допунама Закона о планирању и изградњи“;
2. Јавно слушање ће се одржати у уторак 18. јула 2023. године, са почетком у 12.00 часова, у Дому Народне скупштине, у Малој сали, Трг Николе Пашића бр. 13;
3. На јавно слушање позивају се: чланови и заменици чланова Одбора за просторно планирање, саобраћај, инфраструктуру и телекомуникације, председници посланичких група у Народној скупштини, председници Одбора у Народној скупштини, представници надлежног министарства, представници стручне јавности и организација цивилног друштва.

\*

\* \*

Седница је закључена у 13.00 часова.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ОДБОРА ПРЕДСЕДНИК ОДБОРА

Маја Димитријевић Угљеша Марковић